U godišnjaku Zbornik radova tretiraju se prvenstveno islamske naučne discipline, ali i druge oblasti iz područja humanističkih i društvenih nauka. Rukopisi mogu biti ponuđeni kao izvorni naučni rad, prethodno priopćenje, pregledni naučni rad, stručni rad, izlaganje s naučnog skupa ili prikaz knjige. Kategoriju rada predlaže autor, a konačnu odluku donosi redakcija časopisa nakon provedenog anonimnog recenzentskog postupka. Autori mogu dostaviti radove na bosanskom, arapskom i engleskom jeziku. Mišljenja i stavovi objavljeni u člancima časopisa Zbornik radova isključivo su lična mišljenja i stavovi autora i ne odražavaju nužno stavove redakcije časopisa.
Primjena kreativnih nastavnih modela i metoda u realizaciji vjeronaučne nastave
Rad tematizira važnost primjene kreativnih nastavnih metoda i strategija u nastavi islamske vjeronauke s posebnim osvrtom na projektnu metodu i projektno učenje. Fokus je stavljen na projektnu metodu zbog njezine sveobuhvatnosti drugih nastavnih kreativnih metoda. Prilikom istraživačkog rada korišten je etnografski pristup odnosno istraživanje na terenu te su u radu dati primjeri projektne nastave implementirane i realizirane na časovima islamske vjeronauke s učenicima različitih uzrasta u jednoj sarajevskoj osnovnoj školi čime se pokazalo kako je projektna nastava primjenjiva u nastavi islamske vjeronauke te kako može biti pokretač motivacije i povezivanja gradiva s životnim iskustvima i potrebama učenika. Time se također pokazalo kako oživjeti, obogatiti, unaprijediti, oplemeniti, aktualizirati, modernizirati nastavu islamske vjeronauke i samim time je dovesti u korak sa školom za 21. vijek.
kreativne nastavne metode, projekat, projektna nastava, projektna metoda, projektno učenje, aktivno učenje
##submission.copyrightStatement## https://creativecommons.org/licenses/by-nc/4.0
Inovacije u islamskoj vjeronauci iz ugla kurikuluma i osavremenjivanja udžbenika
Islamska zajednica je tradicionalna organizacija. Samim tim, inovacije joj nisu primarna aktivnost i na inovacije se uvijek gleda sa velikim oprezom i podozrenjem. S druge strane, islamska vjeronauka, kao redovan školski predmet i jedan od najvećih uspjeha Islamske zajednice u postratnom periodu, jeste polje djelovanja Islamske zajednice u kojoj su inovacije prirodno polje jer je naslonjena na obrazovanje. Budući da smo u Bosni i Hercegovini ušli u procese reforme obrazovanja, posljedično su reforme zahvatile i sve segmente islamske vjeronauke (nastavni plan i program – kurikulum, udžbenike, pre service i in service edukaciju nastavnog osoblja, evaluaciju kvaliteta nastave, udžbenika, nastavnih programa, opremanje učionica, i druga polja). U ovom radu se predstavljene inovacije u pogledu razvoja kurikuluma i udžbenika islamske vjeronauke od 1990. pa do 2022. godine. U pogledu nastavnih programa od 1990. do 2022. godine, Islamska zajednica izradila je 5 generacija nastavnih programa i u toku je 6. generacija u vidu zajedničkog kurikuluma i u toku je izrada 3. generacije udžbenika islamske vjeronauke. Svaka od tih generacija ima svoje specifičnosti.
inovacije, kurikulum, udžbenik, islamska vjeronauka
Pogled na nove potrebe i zahtjeve u obrazovanju i jačanju kompetencija vjeroučiteljskog kadra
Rad nudi i pregled dijela rezultata empirijskog istraživanja o kompetencijama nastavnika Islamske vjeronauke u bh. kontekstu koji je urađen u saradnji Fakulteta islamskih nauka i Uprave za obrazovanje i nauku Rijaseta Islamske zajednice u Bosni i Hercegovini. U tom smislu analiziraju se nove potrebe i zahtjevi koji stoje u perspektivi obrazovanja i osnaživanja kompetencija vjeroučiteljskog kadra. Nadalje, rad daje osvrt na djelovanje Fakulteta islamskih nauka Univerziteta u Sarajevu u kontekstu pripremanja vjeroučiteljskog kadra, te obilježja i razvoj Studijskog programa islamske vjeronauke i religijske pedagogije.
Fakultet islamskih nauka u Sarajevu, Studijski program islamske vjeronauke i religijske pedagogije, vjeroučiteljski kadar, kompetencije, potrebe, zahtjevi
U ovom radu predstavljeni su rezultati istraživanja o studentskoj percepciji poželjnih osobina nastavnika islamske vjeronauke, zasnovanoj na njihovom iskustvu vjeronaučne nastave iz osnovne i(li) srednje škole. Anketni upitnik konstruiran za potrebe istraživanja primijenjen je na prigodnom uzorku studenata nekoliko fakulteta Univerziteta u Sarajevu i jednog fakulteta Univerziteta u Tuzli. Ovo istraživanje je propitivalo u kojoj mjeri se nastava vjeronauke u osnovnoj i srednjoj školi pokazala važnom za suočavanje sa svakodnevnim životnim problemima i izazovima, da li se nastavnici vjeronauke doživljavaju kao životni uzori, te koje su to osobine koje bi nastavnici vjeronauke trebali imati.
poželjne osobine nastavnika, islamska vjeronauka, nastava, percepcije studenata
Islamska vjeronauka u javnom školskom sistemu u Njemačkoj: trenutno stanje, iskustva, izazovi, perspektive
Sekularizam je karakterističan po posebnom odnosu između državnih institucija i religijskih zajednica. U Saveznoj Republici Njemačkoj je to izraženo kroz položaj religijskih zajednica kao javno-pravnih korporacija, što istima omogućuje široko polje djelovanja, koje uključuje i vjersko obrazovanje u javnom školskom sistemu. Izostanak priznanja muslimanskih zajednica kao javno-pravnih korporacija, prema tome negativno se odražava na uvođenje islamske vjeronauke u državne škole. Pored toga, pojedine pokrajinske vlade su uspostavile saradnju s muslimanskim zajednicama i omogućile islamsku vjeronauku u državnim školama. Nakon izazova s kojima se u zadnje dvije decenije suočila islamska vjeronauka, ona je ipak uspjela oblikovati jedan novi profil vjerskog obrazovanja, koji se umnogome razlikuje od dosad poznatih formi islamske tradicije odgoja i obrazovanja. S tim u vezi, ovaj članak ima za cilj predstaviti islamsku vjeronauku u javnom školskom sistemu Njemačke, njena dosadašnja iskustva i kritički se osvrnuti na trenutne izazove sa kojima se svakodnevno susreću vjeroučitelji u školskoj svakodnevnici.
Islamska vjeronauka, Njemačka, vjersko obrazovanje, sekularizam, vjeroučitelj
Izazovi inkluzije učenika s teškoćama u razvoju na Islamskoj vjeronauci
Implementacija inkluzivnog obrazovanja (IO) u nastavi Islamske vjeronauke u Bosni i Hercegovini (BiH) provodi se polahko i s dosta problema na koje nailaze ne samo vjeroučitelji već i roditelji djece s teškoćama u razvoju te svi učesnici odgojno-obrazovnog procesa. Izazova u implementaciji inkluzivnog obrazovanja u nastavi Islamske vjeronauke je mnogo, iako, kroz zakonske akte, sve izgleda jednakopravno, za svu djecu, praksa pokazuje da postoje određeni propusti. Ovaj rad predstavlja pregled stanja inkluzivnog obrazovanja u nastavi Islamske vjeronauke i njegove primjene, a na temelju obavljenog istraživanja o izazovima implementacije inkluzivnog obrazovanja u nastavi vjeronauke iz 2021. godine.
Inkluzivno obrazovanje, djeca s teškoćama u razvoju, implementacija, vjeroučitelji, Islamska vjeronauka, Bosna i Hercegovina
Uloga i izazovi vjeronauke u razvoju moralnih vrijednosti mladih
Rad tematizira pitanje uloge i izazova vjeronauke u razvoju moralnih vrijednosti mladih. U radu se daje pregled rezultata istraživanja u kojem je korištena kombinacija kvalitativne i kvantitativne metodologije, analitičko-deskriptivna metoda, servej metod kao varijanta analitičko-deskriptivne metode, te postupci analize sadržaja i anketiranje. Kroz istraživanje su ispitivani stavovi adolescenata na području Unsko-sanskog kantona o značaju vjeronauke u razvoju moralnih vrijednosti. Rezultati istraživanja ukazuju da filozofija kvalitete islamskog odgoja i obrazovanja je neraskidiva od kvalitete porodičnog i školskog odgoja, a koji čine temeljne odrednice u razvoju moralnih vrijednosti mladih kao i ukupne kvalitete čovjekovog života.
odgoj, nastava, vjeronauka, moralne vrijednosti
Elektronski mediji i nova situacija odgoja – izazovi školskoj vjeronauci
Danas se sve češće govori o “internet” ili “google generaciji” koja se otuđuje od sebe i udaljava od roditelja, bližnjih i prijatelja, i isključuje iz društva. Oni sve više čine bijeg iz realnog svijeta u virtualni, čime se otupljuje smisao za životne stvarnosti i gubi potreba za ljudskom blizinom, toplinom neposrednog susreta i komunikacijom. Odgajati je postalo teško, teže nego ikada prije, ali još uvijek ne i nemoguće. Da bi odgoj, zacijelo, i bio moguć i u dobu rastućeg uticaja informacionih tehnologija i elektronskih medija, nužno je valjano, odgovorno i realno razumijevanje situacije odgoja i stupanje u saradnju svih mogućih učesnika u njemu: porodice, religijskih zajednica i njihovih odgojno-obrazovnih institucija, škole i medija. Roditelji, nastavnici i odgajatelji, religijske zajednice i škola moraju preuzeti veću odgovornost i mnogo više biti posvećeni odgoju. U tom pogledu osobito značajnu ulogu bi mogla imati školska vjeronauka.
elektronski mediji, nova situacija odgoja, medijska okupacija djece, moralne i duhovne vrijednosti, školska vjeronauka
Vjeroučitelji pred novim društvenim i kulturnim izazovima
Živimo u postsekularnom svijetu u kojemu duhovni, društveni i kulturni fenomeni dobijaju nova značenja. Kao takvi, oni predstavljaju ozbiljan i složen izazov za vjeroučitelje. U svojemu saopćenju nastojat ću se usredsrediti na, po mojemu mišljenju, tri najvažnija, a to su: novi mentalitet s naglašenom individualnošću, novi koncept religije i na kraju modernu ezoterijsku duhovnost, koji proizvode krizu duhovnog i društvenog autoriteta, odnosno relativiziraju tradicionalni koncept religijskog odgoja i obrazovanja, zahtijevajući nove obrazovne (teološke), odnosno odgojne (pedagoško didaktičke) metode u nastavi.
postsekularni svijet, vjeroučitelji, individualnost, novi koncept religije, ezoterijska duhovnost
Vjeronauka u medijskom prostoru Bosne i Hercegovine
Izlazak vjere i vjerskih sadržaja iz sakralnog prostora na javnu pozornicu s početka devedesetih godina dvadesetog stoljeća bio je novina i izazov za medijsku scenu kompletne balkanske regije. Tako je bilo i s prvim inicijativama o uvođenju nastave vjeronauke u škole u ljeto 1990. godine i njezino eksperimentalno uprisutnjenje školske 1991 / 1992. godine. Rad govori o tome kako su mediji s posebnim osvrtom na medije Islamske zajednice: Preporod, Glasnik, Islamska misao i Takvim pratili proces uvođenja vjeronauke u škole.
vjeronauka, Islamska zajednica, obrazovni sistem, škole, mediji.
Utjecaj islamske vjeronauke na univerzalne vrijednosti učenika sarajevskih osnovnih škola
U radu se, nakon kraće teorijske elaboracije, predstavljaju rezultati istraživanja o utjecaju Islamske vjeronauke na vrijednosti i ponašanja učenika sarajevskih osnovnih škola s fokusom na univerzalne vrijednosti. Rezultati su dobiveni od strane najznačajnijih sudionika škole: nastavnika Islamske vjeronauke, roditelja, učenika viših razreda osnovne škole i školskih pedagoga. Istraživanje je obuhvatilo 2.247 ispitanika. Podaci su prikupljani putem anketnih upitnika za sve poduzorke osim za pedagoge s kojima je obavljen intervju. Generalni zaključak do kojeg se došlo u ovom istraživanju pokazuje da svi ispitanici procjenjuju postojanje pozitivnog utjecaja Islamske vjeronauke na razvoj univerzalnih vrijednosti i pozitivnih ponašanja kod učenika.
Islamska vjeronauka, univerzalne vrijednosti, ponašanja, učenici, osnovne škole, Sarajevo
Iskustva u realizaciji nastave islamske vjeronaukeu Bosni i Hercegovini od1992. do 2002. godine
Cilj ovog istraživanja je ispitati neposredna iskustva nastavnika u realizaciji nastave Islamske vjeronauke u Bosni i Hercegovini u periodu njenog uvođenja/vraćanja i etabliranja u odgojno-obrazovni sistem, okvirno od 1992. do 2002. godine. Prikupljanje podataka polustrukturiranim intervjuom trajalo je od oktobra 2022. do jula 2023. godine. Intervju je proveden s ukupno 13 nastavnika Islamske vjeronauke iz osam muftijstava Islamske zajednice u Bosni i Hercegovini. U radu su analizirani njihovi odgovori na pitanja o okolnostima u kojima je vjeronauka uvedena u škole; njihovoj stručnoj spremi; izazovima u realizaciji nastave; uslovima na radnom mjestu; saradnji i odnosu s upravama škola i drugim kolegama nastavnicima; podršci koja im jeste ili nije bila dostupna; te zanimljivim i anegdotalnim događajima. Višestruki značaj istraživanja prepoznaje se u sintetiziranju neposrednih iskustava nastavnika Islamske vjeronauke iz jednog bremenitog, predratnog, ratnog i postratnog perioda kao bogatog nasljeđa i izvora inspiracije drugim nastavnicima i istraživačima kojima će ovo područje biti u fokusu istraživačkog rada.
Islamska vjeronauka, nastavnici Islamske vjeronauke, iskustva, nastava, škola
Вјеронаучна искуства из угла православне вјеронауке
Православна вјеронаука своја искуства темељи на непролазној вриједности човјека као личности и као Божијег створења који има дар слободе али и огромну одговорност пред Богом и људима, како за свој моралнодуховни тако и за друштвени живот. Црква која је Богочовјечанска заједница кроз своју проповјед и вјеронаучна искуства открива да је живот са Богом у унутрашњости човјековог бића иако скривен од спољашњег погледа, кључан за правилан развој и усавршавање човјека. Обликовање човјека по Божијој вољи и обнављање лика Божијег у човјеку је примарни задатак Православне вјеронауке. Дјеца као будући носиоци друштвеног и моралног развоја не само Босне и Херцеговине већ и човјечанства у цјелини, не могу правилно разумјети борбу, која се одвија како унутар њиховог срца тако и у заједници у којој живе, почевши од породице па до најшире друштвене заједнице којој припадају. Средства дата од Бога и поучавање у посту, молитви, љубави према Богу и ближњима су кључна за правилан развој људске личности у свим фазама развоја. Поред свих оспоравања вјеронауке у васпитно-образовним системима у Босни и Херцеговини, вјеронаука је не само опстала већ ће њени прави плодови бити залог добра у будућности.
православна вјеронаука, Црква, боголикост, љубав, слобода, личност, заједница
Vjeronaučna iskustva iz ugla katoličkog vjeronauka
Rad tretira pitanja vjeronaučnog iskustva iz ugla katoličkog vjeronauka u Bosni i Hercegovini. U prvom dijelu rada daje se osvrt na tok uvođenja katoličkog vjeronauka u državne škole, položaj vjeronauka, razvoj kurikuluma i udžbenika. Tematizira se i pitanje broja polaznika katoličkog vjeronauka u BiH i broja vjeroučitelja, a na temelju prethodno urađenih analiza. Naglasak u radu daje se i na ulogu konfesionalnog vjeronauka u odgoju za interkulturalne odnose s obzirom da je Vijeće Europe posljednjih dvadesetak godina izdalo niz dokumenata sa smjernicama za interkulturalno obrazovanje. Naglašava se naobrazba mladih u zemljama doseljavanja da drugačije upoznaju i nauče s njima uspostavljati humane odnose.
Katolički vjeronauk, vjeroučitelji, vjeroučenici, interkulturalno obrazovanje
Iskustva islamske vjeronauke na području bosanskohercegovačkog entiteta Republika Srpska
Cilj ovoga rada je pojasniti položaj predmeta Islamska vjeronauka u odgojno-obrazovnom sistemu RS-a, položaj nastavnika/profesora kao i učenika koji nastavu Islamske vjeronauke pohađaju u RS-u, načine na koje se nastava izvodi, zakonsko uređenje, te probleme sa kojima se susreću nastavnici i profesori u radu. Zajednica Bošnjaka muslimana u manjem bh. entitetu RS suočava se sa asimilacijom te je zbog toga uloga i cilj Islamske vjeronauke, a samim tim i vjeroučitelja na ovom području od iznimne važnosti. Svjesni činjenice da uloga vjeroučitelja u entitetu RS nije samo poučavanje vjeri i vjerskim načelima, vjeroučitelji svjesno preuzimaju obavezu da kroz svoj rad nadomjeste djeci znanja koja im nedostaju, a vezana su za njihov identitet, kulturu, tradiciju i historiju. Ovaj rad prezentira iskustva određenog broja vjeroučitelja širom RS-a, što je i najvjerodostojnija slika položaja Islamske vjeronauke u odgojno-obrazovnom sistemu RS-a.
Iskustva islamske vjeronauke u Hercegovačko-neretvanskom kantonu
Rad nudi pregled položaja vjeronauke kroz kratki osvrt na Zakon o obrazovanju u osnovnim i srednjim školama i predškolskim ustanovama HNK-a, kao i na broj učenika koji pohađaju nastavu vjeronauke, te broj vjeroučitelja. Rad tretira i sljedeće teme: uloga vjeroučitelja u izgradnji učenika; izazovi s kojima se susreću porodice učenika; prepoznavanje vjeroučitelja kao osobe od povjerenja. Poseban dio rada posvećen je pitanju identiteta, vrstama identiteta, važnosti poznavanja identiteta, izgradnji nacionalnog identiteta, temeljnim obilježjima identiteta, prezentiranju najboljeg što imamo u znanosti, kulturi, umjetnosti, sportu i sl. Rad se ukratko osvrće i na Međureligijsko vijeće, dosadašnju međureligijsku saradnju u HNK-u te planove i ideje za poboljšanje te saradnje u budućnosti. Posljednji dijelovi rada posvećeni su edukaciji nastavnika, jačanju kompetencija nastavničkog kadra, razvijanju informatičke pismenosti, cjeloživotnom učenju, vještinama i drugim sposobnostima nastavnika.
vjeronauka, učenici, vjeroučitelji, identitet, međureligijska saradnja, edukacija
Položaj islamske vjeronauke na području Muftijstva tuzlanskog
U uvodnom dijelu rada elaborira se povratak religijama, povratak svetom na Zapadu koji se događao šezdestih godina XX stoljeća. Značajnije promjene u odnosu prema religiji u Bosni i Hercegovini dogodile su se nakon društveno-političkih promjena devedesetih godina XX stoljeća. Rezultat ovih promjena je i uvođenje vjeronauke u škole. Autor akcentira proces uvođenja vjeronauke u škole na području Tuzlansko-podrinjskog kantona, Posavskog kantona, Brčko distrikta BiH, te u škole na području bosanskohercegovačkog entiteta RS. Poseban akcenat je stavljen na objašnjenje statusa koji ima nastavni predmet Islamska vjeronauku u osnovim i srednjim školama, organizaciju nastave islamske vjeronauke od vremena uvođenja pa do danas, poteškoće i načine prevazilaženja kadrovskog deficita, odnosno profiliranje vjeroučiteljskog kadra. Ukazano je na izazove i poteškoće u realizaciji nastave islamske vjeronauke, te na načine njihovog prevazilaženja.
religija, vjeronauka, vjeroučitelj, obrazovanje, obrazovni sistem, Muftijstvo tuzlansko
Položaj islamske vjeronauke u Kantonu Sarajevo
U ovom radu predstavljeno je stanje nastavnog predmeta Vjeronauka u Kantonu Sarajevo kroz hronološku perspektivu njenog uvođenja i postepenog etabliranja u odgojno-obrazovnom sistemu kao izborno-obaveznog predmeta čija ocjena ulazi u opći uspjeh učenika. Pohađa je više od 80% učenika. Od njenog uvođenja 1991. godine do danas vidljiv je stalni napredak kako u broju učenika, pravnom statusu predmeta i stručnoj zastupljenosti nastavnika, tako u kvalitetu nastave, udžbenika i ukupnog ugleda nastavnog predmeta Vjeronauka u odgojno-obrazovnom sistemu. Vjeronauka dostiže zadate ciljeve vjerskog odgoja i obrazovanja školskih naraštaja i izgradnje duhovno snažne i emotivno stabilne ličnosti sposobne da se dalje izgrađuje i konstruktivno uključuje u društvene tokove.
vjeronauka, odgojno-obrazovni sistem, učenik, nastavnik, nastava, ličnost
Iskustva vjeronaučnog obrazovanja u javnom odgojno-obrazovnom sistemu Hrvatske
U radu se iznose podaci o početku organiziranja islamskog vjeronauka u hrvatskim osnovnim i srednjim školama te islamskog odgoja u predškolskim ustanovama. Također se bavi rasvjetljavanjem važne uloge islamskog vjeronauka u integraciji muslimanske djece u hrvatsko društvo koje je većinski katoličko. Nadalje, u radu se daje osvrt na odličnu saradnju Vjersko-prosvjetne službe Mešihata Islamske zajednice u Hrvatskoj i Ministarstva znanosti i obrazovanja Republike Hrvatske koja se ogleda na mnogim poljima. U svjetlu obilježavanja 30 godina islamskog vjeronauka u odgojno-obrazovnom sistemu Republike Hrvatske, analizira se retrospektiva, trenutno stanje i perspektivu islamskog vjeronauka. Iznose se također podaci o postignućima u spomenutom periodu poput: uvrštavanja udžbenika u Katalog udžbenika RH, uvrštavanja natjecanja iz islamskog vjeronauka u Katalog natjecanja RH, uvrštavanja edukacija vjeroučitelja islamskog vjeronauka u Katalog stručnih usavršavanja odgojno-obrazovnih djelatnika RH, saradnju s Rijasetom IZ u BiH na polju odgoja i obrazovanja i zajedničkim projektima.
Islamski vjeronauk, Republika Hrvatska, status, projekti, cjelovita kurikularna reforma
Iskustva vjeronaučnog obrazovanja u javnom odgojno-obrazovnom sistemu Austrije
Godine 2022. obilježeno je 40 godina postojanja islamske vjeronauke u Austriji. Iako bilježi višedecenijsku egzistenciju, ona je usljed kompleksnosti izazova s kojima se suočava, usporena u svome napretku. U sklopu istraživanja, provedenog s vjeroučiteljima, učesnici ukazuju na heterogene poteškoće ali i na potrebe, neophodne za nesmetan rad i za prosperitet islamskog vjeronaučnog obrazovanja.
islamska vjeronauka u Austriji, nastavni kadar, empirijsko istraživanje, izazovi, potrebe
Stabilizacija islamske vjeronauke u školama (zakonska regulativa, pregled razvoja kurikuluma i udžbenika)
U radu je ponuđen sumarni pregled važnijih aktivnosti Vjerskoprosvjetne službe koje su doprinijele pozicioniranju i stabiliziranju Islamske vjeronauke kao izbornog predmeta u školama od 1999. do 2013. godine. U prvom redu, tretira se donošenje zakonske regulative koja uređuje status vjerskog obrazovanja u obrazovnom sistemu, a zatim razvoj kurikuluma i udžbenika Islamske vjeronauke. Proces donošenja zakonske regulative o ovoj materiji bio je dosta spor i trebalo je gotovo deset godina od uvođenja vjeronauke u škole da bi se dobilo kvalitetno zakonsko rješenje na državnom nivou, te još nekoliko godina za njegovu implementaciju na cijelom prostoru Bosne i Hercegovine. Usvajanjem zakonskih odredbi o vjeronauci u obrazovnom sistemu na svim nivoima stvorile su se pretpostavke za izradu i donošenje novih nastavnih planova i programa te izradu nove generacije udžbenika. U te procese ulazilo se sa značajnim desetogodišnjim iskustvom u realizaciji vjeronauke koje je bilo dobra osnova za novi kvalitet i kurikuluma i udžbenika.
vjeronauka, zakonska regulativa, kurikulum, udžbenik
Uvođenje islamske vjeronauke uodgojno-obrazovni sistem RBiH1992. (status, uslovi, iskustva, kadrovi, kurikulum)
Uvođenje islamske vjeronauke u osnovne i srednje škole u Bosni i Hercgovini ostvarilo se u završnici pada komunističke ideologije u SR Jugoslaviji. To je pospješeno i u svjesnom stavu dalokovidnih ljudi u Islamskoj zajednici. Bilo je i u tom pravcu više skeptika, negoli glasnih zagovornika da se islamska vjeronauka treba obavezno naći u svim školama u Državi. Od onih koji nisu smatrali da se vjeronauka treba uvoditi u škole govorilo se da će opustjeti mektebi. Iz javnosti su stizali prigovori da će to dodatno opteretiti učenike. Odgovor se nalazio u jasnoj tvrdnji da će se u školi iz vjeronauke stjecati teoretsko a u mektebu praktično znanje u Vjeri. Da bi se postiglo ono što se danas ima, trebalo je mnogo snage, mudrosti i borbe. Danas se islamska vjeronauka ostvaruje prema Nastavnim planovima i programima izrađenim i usvojenim od najviših organa Islamske zajednice u BiH i odobrenim od nadležnog državnog i entitetskih ministarstava.
islamska vjeronauka, uvođenje vjeronauke, kurikulum, odgoj i obrazovanje, status vjeronauke, vjeroučitelji
Uspomene o ranim raspravama o uvođenju vjeronauke u škole,1992-1996. godine (akteri,sporenja, razilaženja, problemi, normativa) i uloga Fakulteta islamskih nauka u obrazovanju vjeroučiteljskog kadra
U ovom eseju autor se prisjeća rasprava o uvođenju vjeronauke u škole, u periodu 1992–1996. Sve rasprave koje se ovdje prizivaju u sjećanje događale su se u opkoljenom Sarajevu. Unatoč tome, rasprave odišu slobodnim pristupima prema ulozi vjeronauke i tretmanu njezina mjesta u obrazovnom sistemu. Sudionici ovih rasprava vjeronauku odbacuju ili prihvataju, neki je žele uvesti u škole pod drugim imenom, neki žele domisliti posve novi i “moderniji” predmet koji bi odmijenio vjeronauku a istovremeno izvršio njezinu ulogu u obrazovanju, dok su neki za to da se drugi predmeti prožmu vjeronaučnim duhom i pozitivnim stavom o religiji.
vjeronauka, sjećanja, Sarajevo, obrazovni sistem, rasprave
Savremene studije islamske teologije / islamskih nauka: uporedna analiza
Rad poredi disciplinarnu strukturu Studijskog programa islamske teologije na Fakultetu islamskih nauka Univerziteta u Sarajevu (FIN) sa sličnim programima u svijetu. Cilj je ispitati u kojoj mjeri je ta struktura usaglašena sa sličnim programima u svijetu. Rad nudi nekoliko zaključaka u vezi s implikacijama ove analize po FIN. Prvo, islamska teologija na FIN-u uporediva je sa sličnim programima u svijetu uz minimalna odstupanja. Studija identificira mjesta mogućeg rafiniranja tog programa, ali ne prepoznaje potrebu za njegovom radikalnom rekonceptualizacijom. Drugo, najuočljivija odstupanja od svjetskih trendova jesu tamo gdje je Fakultet integriran u sistem Islamske zajednice, a to je slanje studenata na imamsko-muallimsku praksu i nekoliko predmeta islamske praktične teologije (imameta). Konačno, kao mogući pravac daljnjeg razvoja programa islamske teologije otvara se uvođenje koncentracija uz napomenu da je prije odluke o poduzimanju tog koraka potrebno pažljivo ispitati potrebe tržišta rada.
Islamske nauke/studije, Islamska teologija, obrazovanje imama
Razumijevanje priloga i priloških oznaka u tradicionalnoj arapskoj gramatici i savremenoj lingvistici
Ovaj rad se bavi opisom i analizom priloga i priloških oznaka u arapskom jeziku, odnosno njihovom klasifikacijom, te morfo-sintaksičkim i semantičkim obilježjima u tradicionalnoj arapskoj gramatici i savremenoj lingvistici. Uz naglasak da nema ambiciju nametati određene leksičke ili morfo sintaksičke kategorije indoevropskih jezika arapskom jeziku, istraživanje ima za cilj da na osnovu teorijske razrade određenih tradicionalnih i modernih gramatika donese jedan sažeti prikaz priloga i priloških oznaka u okviru morfo-sintakse arapskog jezika, koristeći pritom prilog za vrijeme kao uzorak. Polazišna hipoteza je da arapski jezik ima priloge i priloške oznake, u određenoj mjeri gramatikalizovane, te da uz to posjeduje i druge potencijale za ostvarenje svakovrsnih priloških izričaja. Rad spada u domenu deskriptivne lingvistike.
morfosintaksa arapskog jezika, prilozi i priloške oznake
Akuzativ uzroka i svrhe al-maf‘ūl li ’aǧlihī/lahū i njegove semantičke refleksije u različitim prijevodima teksta Kur’ana
Predmet ovog članka je teorijski prikaz jednog od pet objekatskih akuzativa, akuzativa uzroka i svrhe, uz analizu različitih prijevoda kur’anskih ajeta u kojima se javlja. Pretpostavka je da je akuzativ uzroka i svrhe prepoznat u sintaksičkom okruženju unutar ajeta, te da je u prijevodima jasan njegov semantički utjecaj. Osnovni cilj rada je potvrditi semantički okvir ovog tipa akuzativa predstavljenog u teorijskom dijelu rada kroz različite prijevode konkretnih ajeta. Predmet analize i poređenja prijevoda je kur’anska sura Al-Baqara, konkretno ajeti u kojima je prepoznat akuzativ uzroka i svrhe. Autor ovog članka smatra da je važno iznaći odgovarajući jezički odziv u bosanskome jeziku i prenijeti semantički naboj koji ovaj akuzativ unosi u kontekst ajeta.
padežna promjena, objekatski akuzativi, masdar, akuzativ uzroka i svrhe
Kategorija pravilne množine u kur’anskom tekstu
Arapski jezik u kontekstu govora o gramatičkoj kategoriji broja razlikuje jedninu (اإلفراد((, grama tičku kategoriju dvojine ili duala (التثنية ) i množinu (اجلمع(. U pogledu množine razlikuju se dvije vrste množine: pravilna (السامل اجلمع (i nepravilna razlikujemo množine pravilne Kod .)اجلمع املك ررّس) (مجع املذ ّّكر السامل) roda muškoga množinu pravilnu i pravilnu množinu ženskog roda (السامل نثّّاملؤ مجع(. Ovaj rad fokusira se na kategoriju pravilne množine muškog i ženskog roda. Budući da je distribucija imena u pravilnoj množini muškog i ženskog roda u tekstu Kur’ana Časnog impozantna, fokus ovoga rada je na najfrekventnijim primjerima u kur’anskom tekstu, njihovoj identifikaciji, utjecaju na strukturu ajeta, zvukovnu nadnaravnost Kur’ana i ritam ajeta. Zbog svoje morfološke i značenjske osobenosti značajan broj primjera pravilne množine muškog i ženskog roda u Kur’anu ima značajnu ulogu u oblikovanju stila, jasnoće, kohezivnosti i koherentnosti kur’anskog teksta i poruke.
broj, množina, pravilna množina muškog roda, pravilna množina ženskog roda, Kur’an, arapski jezik
Kompatibilnost konsonanata kao segment glasovne harmonije u arapskom jeziku
Kompatibilnost konsonanata je jedan od vidova ili segmenata glasovne harmonije u arapskom jeziku. Ona podrazumijeva kombinovanje unutar riječi ili izraza i rečenica ili iskaza konsonanata koji su zajedno lahki za izgovor i ugodni za slušanje. Autori nisu jedinstvenog stava u vezi sa okolnostima koje dovode do inkompatibilnosti konsonanata. Neki od njih inkompatibilnošću konsonanata smatraju kombinovanje isuviše bliskih ili udaljenih konsonanata s obzirom na mjesto artikulacije, dok je drugi svode na uvezivanje konsonanata istih ili isuviše bliskih ishodišta. Ovaj segment glasovne harmonije u arapskom jeziku bio je nešto čemu su težili Arapi još u predislamskom dobu, a sa objavljivanjem Kur’ana je privukao još veću pažnju. Kada je riječ o kompatibilnosti konsonanata, Kur’an je prema različitim klasifikacijama uvijek primjer govora najvišeg ranga, dok se slučajevi inkompatibilnosti u njemu na nivou konsonanata unutar riječi ili dodirnih konsonanata među riječima prevazilaze različitim tedžvidskim pravilima.
arapski jezik, Kur’an, glasovna harmonija i disharmonija, kompatibilnost i inkompatibilnost konsonanata
Desakralizacija prirode i ekološka katastrofa
U ovom radu se propituju uzroci i razmjeri zagađenosti životnog okoliša u savremenom svijetu. Autor smatra kako je u spletu savremenih kriza, ekološka kriza najvažnija, jer se kroz nju prelamaju skoro sva globalna pitanja, od ekonomskih preko zdravstvenih do metafizičkih. Upravo zato je mudra ekološka strategija pitanje čovjekovog opstanka na Zemlji. Uništavanje okoliša ima uzroke u dominantnoj scijentifističko-pozitivističkoj i pragmatično instrumentalnoj orijentaciji Zapadne civilizacije koja je, svojim kratkovidnim projekcijama, svijet potpuno, da upotrijebimo Weberov termin, raščarala i lišila ga njegovog duhovnog fundamenta.
zagađenje, ekološka kriza, plitka ekologija, duboka ekologija, metafizika
Građanski brak (al-zawāğal-madanī) u fikhu Evropsko gvijeća za fetve i istraživanja
U ovom radu bavit ćemo se statusom građanskog braka u fikhu Evropskog vijeća za fetve i istraživanja (EVFI) ali i pitanjima u vezi s obavezom registracije braka koji je sklopljen u skladu sa šerijatskim pravom što nalažu zakoni o porodičnim odnosima u većini arapskih zemalja. Status građanskoga braka i njegov odnos sa islamskim obradit će se kroz prizmu rezolucija, fetvi i preporuka Evropskog vijeća za fetve i istraživanja kao i putem odredbi porodičnih zakona više arapskih zemalja. Poticaj za pisanje ovoga rada nalazimo u negativnim iskustvima neregistracije braka u zemljama gdje su muslimani većina i gdje je u primjeni šerijatsko pravo u domenu porodičnih odnosa, u zemljama gdje su muslimani manjina na Zapadu ali i u Bosni i Hercegovini. Bilo gdje na Istoku ili Zapadu u današnjem vremenu nepostojanje zvanične registracije sklopljenog šerijatskoga braka koje priznaju države dovodi do čitavog niza zloupotreba od strane pojedinaca koje sa sobom nose mnoštvo loših posljedica po supružnike, djecu, njihovo izdržavanje te prava i dužnosti koje proizilaze iz braka, što se uglavnom kosi sa samom suštinom šerijatskoga prava, njegovim zadacima i intencijama.
brak, šerijatsko pravo, Evropsko vijeće za fetve i istraživanja, supružnici, bračni ugovor, registracija braka, prava i dužnosti bračnih drugova, porodica, muslimanski zakoni o porodičnim odnosima, fikh, muslimanske manjine